-----------------------------------------------------------------------
  1. ปัจจัยความเสี่ยง

  -----------------------------------------------------------------------

บริษัทฯ มีการบริหารความเสี่ยงในด้านต่างๆ จากการประกอบธุรกิจ
ภายใต้การบริหารของคณะกรรมการบริหารความเสี่ยง (Risk Management Committee)
ซึ่งจะมีประชุมเป็นประจำทุกไตรมาส อีกทั้งได้จัดให้มีการมอบหมายการติดตามดูแล วิเคราะห์
และบริหารความเสี่ยงลงไปในระดับปฏิบัติงานในแต่ละส่วนงานผ่าน Risk Manager และ Risk
Coordinator
รวมทั้งมีการให้ที่ปรึกษาจากภายนอกมาทำการวางระบบวิเคราะห์และการบริหารความเสี่ยง
ติดตามผล
มีการประเมินความเสี่ยงในกระบวนการทำแผนงานและการตัดสินใจลงทุนรวมทั้งรายงานความคืบหน้าของการจัดการความเสี่ยงของแต่ละส่วนงานโดยตรงในการประชุมประจำเดือน
นอกจากนี้บริษัทฯ ได้จัดให้มีคณะกรรมการบริหารการเงิน (Financial Management
Committee) ซึ่งมีการประชุมเป็นประจำทุกเดือน
เพื่อพิจารณาแนวทางการป้องกันความเสี่ยงทางการเงิน
และการบริหารการเงินของกลุ่มบริษัทให้รัดกุมและเกิดประโยชน์สูงสุด

1.  ความเสี่ยงทางการเงิน

ความเสี่ยงจากอัตราแลกเปลี่ยน

  บริษัทฯ
  มีการบริหารความเสี่ยงเพื่อลดผลกระทบจากความผันผวนของอัตราแลกเปลี่ยนทั้งที่ระดับบริษัทฯ
  และระดับกลุ่มบริษัท โดยบริษัทฯ
  มีนโยบายในการลดผลกระทบจากความผันผวนของอัตราแลกเปลี่ยนโดยการสร้างสมดุลของสินทรัพย์และหนี้สินที่เป็นสกุลเงินต่างประเทศ
  (Natural Hedging) ในการดำเนินธุรกิจทั้งในประเทศไทย สาธารณรัฐอินโดนีเซีย
  และสาธารณรัฐประชาชนจีน รวมถึงมีการใช้เครื่องมือทางการเงินตามความเหมาะสมแล้วแต่กรณี

  ณ วันที่ 31 ธันวาคม พ.ศ.2549 บริษัทฯ มีหนี้สินที่เป็นสกุลเงินบาทในสัดส่วนร้อยละ 74
  หนี้สินที่เป็นสกุลเงินดอลลาร์สหรัฐในสัดส่วนร้อยละ 23 และที่เป็นสกุลเงินหยวนในสัดส่วนร้อยละ
  3
  ทั้งนี้ได้มีการปรับสัดส่วนของสัญญาซื้อขายเงินตราต่างประเทศล่วงหน้าให้มีสัดส่วนที่เหมาะสมกับสินทรัพย์และหนี้สินที่เป็นเงินตราต่างประเทศที่มีอยู่
  รวมไปถึงการจัดสรรรายได้ในต่างประเทศที่เป็นสกุลต่างประเทศในสัดส่วนที่เหมาะสม
  เพื่อใช้เป็นเงินลงทุนต่อในต่างประเทศ
  ซึ่งช่วยให้การบริหารความเสี่ยงมีความคล่องตัวและลดผลกระทบลงได้

  นอกจากนี้ กลุ่มบริษัทในสาธารณรัฐอินโดนีเซียซึ่งมีรายได้เป็นเงินสกุลดอลลาร์สหรัฐ
  ยังได้มีการซื้อเงินสกุลอินโดนีเซียรูเปียะห์ล่วงหน้าอย่างสม่ำเสมอตามประมาณการค่าใช้จ่ายของแต่ละเดือน
  รวมถึงการเพิ่มสัดส่วนรายได้จากการขายให้เป็นเงินสกุลอินโดนีเซียรูเปียะห์
  เพื่อลดผลกระทบจากความผันผวนของเงินสกุลดอลลาร์สหรัฐเทียบกับเงินสกุลอินโดนีเซียรูเปียะห์

ความเสี่ยงจากอัตราดอกเบี้ย

  บริษัทฯ มีการบริหารความเสี่ยงจากอัตราดอกเบี้ยโดยมีเป้าหมายให้ความเสี่ยงอยู่ในระดับต่ำ
  ซึ่งมีการติดตามแนวโน้มของอัตราดอกเบี้ยในตลาดโลกและในประเทศไทย
  ทั้งปัจจุบันและในอนาคต และทำการจัดสรรเงินกู้ทั้งระยะสั้นและระยะยาว
  ทั้งในส่วนที่เป็นอัตราดอกเบี้ยคงที่และอัตราดอกเบี้ยลอยตัวในสัดส่วนที่สอดคล้องกับประเภทการลงทุนของกิจการ
  รวมถึงมีการใช้เครื่องมือทางการเงินในการบริหารเพื่อลดความเสี่ยงจากอัตราดอกเบี้ยแล้วแต่กรณี
  ณ วันที่ 31 ธันวาคม พ.ศ.2549 บริษัทฯ
  มีสัดส่วนเงินกู้อัตราดอกเบี้ยคงที่และอัตราดอกเบี้ยลอยตัวอยู่ที่ประมาณร้อยละ 66 และ 34
  ตามลำดับ

ความเสี่ยงจากราคาถ่านหินและราคาน้ำมัน

  บริษัทฯ
  มีการบริหารความเสี่ยงด้านราคาถ่านหินซึ่งมีผลกระทบกับรายได้และราคาน้ำมันซึ่งมีผลกระทบกับต้นทุน
  โดยใช้เครื่องมือประเภทอนุพันธ์ทางการเงินในการขายถ่านหินล่วงหน้า (Coal Swap)
  และซื้อน้ำมันล่วงหน้า (Gas oil Swap)
  บางส่วนเพื่อช่วยลดความผันผวนของผลประกอบการจากธุรกิจถ่านหินได้ ทั้งนี้บริษัทฯ
  จัดให้มีคณะกรรมการบริหารความเสี่ยงราคาถ่านหินและราคาน้ำมัน (Commodity Risk
  Management Committee) ซึ่งมีการประชุมเป็นประจำทุกเดือน
  เพื่อพิจารณาการบริหารความเสี่ยงจากราคาถ่านหินและราคาน้ำมันของกลุ่มบริษัทให้รัดกุมและเกิดประโยชน์สูงสุด

2.  ความเสี่ยงในธุรกิจถ่านหิน

  (ก) ความเสี่ยงด้านความผันผวนของราคาถ่านหิน

  ความผันผวนของราคาและความต้องการถ่านหินตามสภาวะของอุปสงค์อุปทาน (Demand &
  Supply) นับเป็นปัจจัยความเสี่ยงในการทำตลาด บริษัทฯ จึงได้บริหารความเสี่ยงดังกล่าว
  โดยการขยายฐานลูกค้าให้กว้างขึ้น การตกลงราคาซื้อขายถ่านหินล่วงหน้า โดยบริษัทฯ
  จะตกลงราคาซื้อขายถ่านหินกับลูกค้าในปริมาณมากกว่าร้อยละ 50
  ของแผนการขายก่อนเริ่มปีการส่งมอบ เพื่อลดความเสี่ยงด้านรายได้
  ส่วนที่เหลือจะมีการกระจายการตกลงราคาออกไปในช่วงต่างๆ ของปีอย่างเหมาะสมตลอดทั้งปี
  โดยคำนึงถึงสภาวะตลาดและการจัดสรรประเภทของสัญญาระยะสั้นและสัญญาระยะยาว
  เพื่อให้การวางแผนการขายมีประสิทธิภาพสูงสุด
  และมีการใช้เครื่องมือทางการเงินในการขายถ่านหินล่วงหน้า (Coal Swap)
  เพื่อลดความผันผวนทางด้านรายได้ของบริษัทฯ

  (ข) ความเสี่ยงในด้านการส่งมอบสินค้า

  มีความเสี่ยงที่จะเกิดความเบี่ยงเบนทั้งในด้านคุณภาพ ปริมาณของถ่านหิน
  และเวลาในการส่งมอบสินค้าให้กับลูกค้า บริษัทฯ
  ได้ดำเนินการควบคุมขั้นตอนการผลิตและคุณภาพของถ่านหิน โดยพัฒนาเข้าสู่ระบบมาตรฐาน ISO
  การควบคุมปริมาณสำรองถ่านหินที่พร้อมส่งมอบให้ลูกค้าในกรณีฉุกเฉิน
  เพื่อสามารถตอบสนองความต้องการของลูกค้าได้ทันท่วงทีและป้องกันความเสียหายที่อาจเกิดขึ้น
  รวมทั้งการเข้าไปทำสัญญาผูกพันการซื้อขายระยะยาว ซึ่งมีการกำหนดการส่งมอบล่วงหน้า
  ทำให้สามารถวางแผนเตรียมการจัดส่งและการผลิตได้ดียิ่งขึ้น
  อีกทั้งการนำระบบคอมพิวเตอร์เข้ามาใช้ในการควบคุมการผลิตและการส่งมอบถ่านหินให้ลูกค้า
  ทำให้บริษัทฯ สามารถควบคุมคุณภาพ ปริมาณ และเวลาส่งมอบถ่านหิน
  ได้อย่างแม่นยำตั้งแต่ขั้นตอนการวางแผนทำเหมืองจนถึงการขนถ่ายสินค้าลงเรือให้ลูกค้า

  (ค) ความเสี่ยงจากการดำเนินงานและขนส่งที่ท่าเรือในสาธารณรัฐอินโดนีเซีย

  บริษัทฯ กำลังดำเนินการขยายท่าเรือบอนตังให้รองรับการขนถ่ายถ่านหินได้ถึง 18 ล้านตันต่อปี
  เพื่อเพิ่มศักยภาพของบริษัทฯ ในการส่งมอบถ่านหินให้ลูกค้า
  และใช้เป็นพื้นที่ผสมถ่านหินเพื่อปรับปรุงคุณภาพถ่านให้มีคุณภาพสม่ำเสมอตามข้อตกลงกับลูกค้า
  อย่างไรก็ตามการขยายท่าเรือบอนตังจะต้องมีการหยุดท่าเรือชั่วคราวเพื่อทำงานก่อสร้าง
  จะทำให้ในช่วงเวลาดังกล่าวบริษัทฯ
  ไม่สามารถส่งมอบถ่านหินให้กับลูกค้าโดยผ่านระบบขนถ่ายของท่าเรือได้ บริษัทฯ
  ได้มีการจัดทำแผนงานรองรับในช่วงเวลาดังกล่าว
  โดยการนำถ่านหินขนถ่ายลงเรือลำเลียงขนาดเล็กแล้วไปขนถ่ายขึ้นเรือบรรทุกถ่านหินขนาดใหญ่กลางทะเลหรือไปใช้ท่าเรืออื่นชั่วคราว
  เพื่อให้กระทบกับการส่งมอบถ่านหินให้ลูกค้าน้อยที่สุด
  รวมทั้งประสานงานกับลูกค้าเพื่อปรับกำหนดการจัดเรือมารับถ่านหินให้เหมาะสม
  แต่ผลกระทบดังกล่าวจะเป็นเพียงช่วงสั้นๆ เท่านั้น เพราะบริษัทฯ
  จะเตรียมความพร้อมในด้านต่างๆ ไว้ล่วงหน้า เพื่อให้งานก่อสร้างใช้เวลาสั้นที่สุด

  สำหรับความเสี่ยงจากการหยุดขนถ่ายถ่านหินของท่าเรือบอนตังอันเนื่องมาจากเครื่องจักรเสียหรือการเกิดอุบัติเหตุนั้น
  บริษัทฯ ได้มีการจัดทำแผนการซ่อมบำรุง โดยเน้นไปที่การทำ Preventive maintenance
  การพัฒนาทักษะของหน่วยงานซ่อมบำรุงอย่างต่อเนื่อง การจัดให้มี critical spare part
  อย่างเพียงพอ ซึ่งทำให้การซ่อมแซมใช้เวลาสั้น และบริษัทฯ
  จะคงแผนงานสำรองตามที่กล่าวมาแล้วไว้ใช้ในกรณีฉุกเฉินต่อไป เพื่อให้มั่นใจได้ว่าบริษัทฯ
  สามารถส่งมอบถ่านหินให้กับลูกค้าได้อย่างต่อเนื่อง

  (ง) ความเสี่ยงด้านความผันผวนของต้นทุนการผลิต

  หนึ่งในต้นทุนการผลิตถ่านหินที่มีสัดส่วนสำคัญคือต้นทุนค่าเชื้อเพลิง ซึ่งปัจจุบันบริษัทฯ
  ใช้น้ำมันดีเซลเป็นเชื้อเพลิงสำหรับเครื่องจักรหลักในการขุดขนหน้าดินและถ่านหิน
  ทำให้ต้นทุนการผลิตของบริษัทฯ ประสบกับความเสี่ยงจากความผันผวนของราคาน้ำมันในตลาดโลก
  บริษัทฯ จึงได้บริหารความเสี่ยงดังกล่าว
  โดยการติดตามและวิเคราะห์ความเคลื่อนไหวของราคาน้ำมันในตลาดโลก
  เพื่อนำมาวางแผนการจัดซื้อน้ำมันเชื้อเพลิง
  การวางแผนการผลิตเพื่อลดการพึ่งพาการใช้น้ำมันเชื้อเพลิง
  รวมถึงการส่งเสริมเพิ่มประสิทธิภาพในการใช้เชื้อเพลิงโดยรวม
  และในระยะยาวได้ทำการศึกษาเพื่อลดการใช้เครื่องจักรที่ใช้น้ำมันเป็นเชื้อเพลิงลง

3.  ความเสี่ยงในธุรกิจไฟฟ้า

  การลงทุนในธุรกิจไฟฟ้าภายในประเทศของบริษัทฯ
  จัดว่าเป็นการลงทุนในธุรกิจที่มีความเสี่ยงค่อนข้างต่ำเมื่อมีการบริหารสัญญาที่ดี
  ในขณะที่มีระดับผลตอบแทนที่มั่นคง
  เนื่องจากไม่มีความเสี่ยงในเรื่องการตลาดและราคาขายเพราะมีการระบุไว้อย่างชัดเจนในสัญญาซื้อขายไฟฟ้าระยะยาวกับการไฟฟ้าฝ่ายผลิตแห่งประเทศไทย
  โดยมีการกำหนดปริมาณรับซื้อไฟฟ้าที่แน่นอน (ตามกำลังการผลิตที่มีอยู่)
  และมีการกำหนดโครงสร้างของราคาค่าไฟฟ้าที่สามารถปรับได้ตามราคาเชื้อเพลิง
  และอัตราแลกเปลี่ยนเงินบาทในขณะนั้นๆ

  สำหรับความเสี่ยงในธุรกิจไฟฟ้าในสาธารณรัฐประชาชนจีนนั้น
  ถือว่ามีความเสี่ยงสูงกว่าธุรกิจไฟฟ้าในประเทศไทย
  โรงไฟฟ้าพลังงานความร้อนร่วมจะได้รับการส่งเสริมจากรัฐบาล
  มีประสิทธิภาพสูงกว่าโรงไฟฟ้าทั่วๆ ไป
  ได้รับสิทธิพิเศษในการผูกขาดการขายไอน้ำและความร้อนในเขตพื้นที่ที่ได้รับอนุญาต
  รวมทั้งการประกันการขายไฟฟ้าให้กับการไฟฟ้าท้องถิ่น

  ความเสี่ยงอื่นๆ ของธุรกิจไฟฟ้า เป็นความเสี่ยงทั่วไปในการดำเนินธุรกิจ เช่น
  การดูแลรักษาเครื่องจักรเพื่อเพิ่มประสิทธิภาพของโรงไฟฟ้า การบริหารต้นทุน เช่น
  เชื้อเพลิงถ่านหิน ประสิทธิภาพของการจัดการโดยรวม ความมั่นคงของลูกค้าไอน้ำ
  และการประสานงานกับชุมชน เป็นต้น

1.4 ความเสี่ยงจากการเปลี่ยนแปลงทางการเมืองในสาธารณรัฐอินโดนีเซีย

  บริษัทฯ ได้ลงทุนและดำเนินธุรกิจถ่านหินในสาธารณรัฐอินโดนีเซีย บริษัทฯ
  ได้ตระหนักและให้ความสำคัญถึงความเสี่ยงทางการเมืองในประเทศที่บริษัทฯ มีเงินลงทุนอยู่
  โดยมีการติดตามสถานการณ์อย่างใกล้ชิด ซึ่งในช่วงเวลาที่ผ่านมา
  การบริหารงานของรัฐบาลสาธารณรัฐอินโดนีเซียสามารถสร้างเสถียรภาพทางการเมืองของประเทศ
  และความเชื่อมั่นของนักลงทุนต่างประเทศดีขึ้นมาก

บริษัทฯ ได้จัดให้มีความคุ้มครองเพื่อป้องกันความเสียหายต่อเงินลงทุนของบริษัทฯ จำนวน 166.1 ล้านเหรียญสหรัฐ ซึ่งเป็นการคุ้มครองในส่วนของเงินลงทุน เงินให้กู้ยืม และดอกเบี้ยที่บริษัทฯ ได้ลงทุนในบริษัทย่อย ในสาธารณรัฐอินโดนีเซีย ทรัพย์สินที่บริษัทฯ ได้จัดทำความคุ้มครองความเสียหายประกอบด้วยเงินลงทุนในบริษัทดังต่อไปนี้

1.  PT. Centralink Wisesa International (บริษัทโฮลดิ้ง)

2.  PT. Indo Tambangraya Megah ( บริษัทโฮลดิ้งและจำหน่ายถ่านหิน)

3.  PT. Jorong Barutama Greston (ดำเนินธุรกิจผลิตและจำหน่าย - เหมือง Jorong)

4.  PT. Trubaindo Coal Mining (ดำเนินธุรกิจผลิตและจำหน่าย - เหมือง Trubaindo)

5.  PT. Kitadin (ดำเนินธุรกิจผลิตและจำหน่าย - เหมือง Kitadin)

6.  PT. Indominco Mandiri (ดำเนินธุรกิจผลิตและจำหน่าย - เหมือง Indominco)

7.  PT. Bharinto Ekatama (ดำเนินธุรกิจผลิตและจำหน่าย - เหมือง Bharinto)

1.5 ความเสี่ยงจากการเปลี่ยนแปลงกฎเกณฑ์และนโยบายในประเทศที่บริษัทฯ ลงทุน

  จากการที่บริษัทฯ ดำเนินธุรกิจส่วนใหญ่อยู่ในต่างประเทศ ซึ่งได้แก่สาธารณรัฐอินโดนีเซีย
  และสาธารณรัฐประชาชนจีน ทำให้บริษัทฯ
  เผชิญกับความเสี่ยงในการเปลี่ยนแปลงกฎระเบียบและนโยบายภายในของแต่ละประเทศ
  ซึ่งการเปลี่ยนแปลงที่เกิดขึ้นอาจกระทบต่อการดำเนินงานของบริษัทฯ
  โดยในปีที่ผ่านมามีการเปลี่ยนแปลงในกฎระเบียบและนโยบายภายในประเทศดังกล่าวหลายเรื่อง
  อาทิ

  สาธารณรัฐอินโดนีเซีย เมื่อเดือนกันยายน พ.ศ. 2549
  มีการเปลี่ยนแปลงนโยบายด้วยการระงับการเก็บภาษีส่งออกถ่านหิน
  ซึ่งได้ประกาศใช้เมื่อเดือนตุลาคม พ.ศ. 2548 หลังจากประกาศใช้ได้ไม่ถึง 1 ปี
  ซึ่งเป็นผลดีสำหรับผู้ผลิตทำให้ต้นทุนในการส่งออกต่ำลง

  สาธารณรัฐประชาชนจีน เนื่องจากอยู่ในช่วงปรับปรุงและพัฒนากฎระเบียบต่างๆ
  เพื่อให้สอดคล้องกับการเติบโตทางเศรษฐกิจของประเทศ จึงมีการเปลี่ยนแปลงในหลายด้าน
  โดยเฉพาะด้านพลังงาน
  ซึ่งในด้านธุรกิจถ่านหินรัฐบาลมีนโยบายในการสนับสนุนให้ผู้ผลิตถ่านหินเพิ่มมาตรการด้านความปลอดภัย
  ปรับปรุงประสิทธิภาพและความสามารถในการผลิตเพื่อให้เกิดประโยชน์สูงสุดจากการใช้ทรัพยากรของชาติ
  และยังได้ปรับเพิ่มค่าธรรมเนียมการใช้ทรัพยากรในมณฑลที่เป็นยุทธศาสตร์ในการผลิตถ่านหิน
  อีกทั้งได้ทำการปิดเหมืองถ่านหินขนาดกลางและเล็กที่ไม่มีประสิทธิภาพ
  สำหรับเหมืองถ่านหินใหม่ที่จะเกิดขึ้นจะต้องออกแบบ ก่อสร้าง
  และดำเนินการผลิตภายใต้นโยบายใหม่อีกด้วย
  มาตรการดังกล่าวอาจนำมาซึ่งต้นทุนการผลิตและการดำเนินงานของเหมืองถ่านหินที่ปรับตัวสูงขึ้น
  นอกจากนี้ เพื่อเป็นการชดเชยปริมาณถ่านหินที่ลดลงจากการนำมาตรการดังกล่าวมาใช้
  ร่วมกับการสนับสนุนอุปสงค์ในประเทศ รัฐบาลได้ลดพิกัดภาษีการนำเข้าถ่านหินเป็นร้อยละ 1
  และลดอัตราการขอคืนภาษีสำหรับการส่งออกถ่านหินเป็นร้อยละ 0
  พร้อมทั้งการปรับโครงสร้างภาษีเงินได้ทั้งระบบ คาดว่าจะมีผลบังคับใช้ในปี พ.ศ. 2551
  โดยอัตราภาษีเงินได้ของผู้ประกอบการท้องถิ่นและต่างชาติจะใช้อัตราเดียวกันคือ 25%

  จากความเสี่ยงข้างต้นบริษัทฯ
  ได้มีการกำหนดให้ผู้ที่รับผิดชอบในแต่ละประเทศติดตามการเปลี่ยนแปลงด้านกฎระเบียบและนโยบายภายในของแต่ละประเทศอย่างใกล้ชิดทั้งระดับรัฐบาลกลางและท้องถิ่น
  รวมถึงได้ว่าจ้างบริษัทที่ปรึกษาด้านกฎหมายท้องถิ่นเพื่อช่วยเหลือในการตีความและแนวทางปฏิบัติเพื่อให้การดำเนินการเป็นไปอย่างถูกต้อง

6.  ความเสี่ยงด้านสิ่งแวดล้อมและความปลอดภัย

  ขั้นตอนการผลิตถ่านหินของบริษัทฯ ที่เป็นการผลิตแบบเหมืองเปิด (Open pit mine)
  ซึ่งต้องเตรียมพื้นที่ในบริเวณเหมืองที่จะทำการผลิต โดยการเปิดหน้าดิน ก่อนขุดเอาถ่านหินขึ้นมา
  ก่อให้เกิดผลกระทบสิ่งแวดล้อมต่อทรัพยากรที่มีชีวิต และไม่มีชีวิตอย่างหลีกเลี่ยงไม่ได้
  นอกจากนี้อาจส่งผลกระทบไปสู่สุขภาพอนามัย และความปลอดภัยของพนักงาน
  และประชาชนในท้องถิ่น ซึ่งบริษัทฯ ได้ตระหนักถึงผลกระทบฯ
  ที่เกิดขึ้นจากการดำเนินธุรกิจเป็นอย่างดี
  และถือเป็นความเสี่ยงอย่างหนึ่งที่จะต้องทำการแก้ไขป้องกัน
  โดยมีขั้นตอนในการลดความเสี่ยงที่จะต้องปฏิบัติ มีแผนงาน และมาตรการ ดังนี้

-   ระยะก่อนการดำเนินกิจการ

    -   โครงการที่บริษัทฯ พัฒนาด้วยตัวเอง
        เริ่มจากการจัดทำรายงานการประเมินผลกระทบสิ่งแวดล้อม (Environmental
        Impact Assessment : EIA)
        ตามมาตรฐานและข้อกำหนดตามกฎหมายของประเทศที่โครงการนั้นตั้งอยู่
        การศึกษาดังกล่าวจะรวมไปถึง แผนแก้ไขบรรเทาผลกระทบสิ่งแวดล้อม
        (Environmental mitigation plan)
        และแผนการติดตามตรวจวัดคุณภาพสิ่งแวดล้อม (Environmental monitoring
        program) ซึ่งถือเป็นข้อกำหนดขั้นพื้นฐานที่บริษัทฯ
        จะต้องดำเนินการอย่างต่อเนื่องตลอดอายุโครงการ

    -   โครงการที่บริษัทฯ เข้าไปดำเนินกิจการต่อจากผู้ประกอบการรายเดิม บริษัทฯ
        ได้ให้ความสำคัญกับการดำเนินการที่สอดคล้องกับกฎหมายด้านสิ่งแวดล้อม โดยมีการศึกษา
        Environmental law compliance
        เพื่อทราบถึงความเสี่ยงที่ผู้ประกอบการรายเดิมที่อาจละเลย
        และอาจส่งผลต่อการดำเนินการของบริษัทฯ ในกรณีที่บริษัทฯ จะเข้าดำเนินการต่อ
        ซึ่งผลการศึกษาดังกล่าวจะเป็นส่วนหนึ่งในรายงาน Due Diligent Report

-   ระยะดำเนินกิจการ

    -   มาตรการขั้นพื้นฐาน บริษัทฯ
        ได้กำหนดให้ข้อกำหนดแนบท้ายการอนุญาตดำเนินกิจการของเหมืองต่างๆ
        ที่เป็นผลมาจากรายงาน EIA และกฎหมายอื่นๆ
        ที่เกี่ยวข้องเป็นมาตรการขั้นพื้นฐานที่ต้องปฏิบัติ
        โดยนำผลที่ได้จากผลการวิเคราะห์ผลกระทบสิ่งแวดล้อม มาดำเนินการอย่างสม่ำเสมอ
        ทั้งนี้เหมืองถ่านหินของบริษัทในประเทศไทยได้มีการตรวจสอบจากสถาบันวิจัยสภาวะแวดล้อมจุฬาลงกรณ์มหาวิทยาลัยเป็นประจำทุก
        3 เดือน
        และจัดส่งรายงานการปฏิบัติตามมาตรการสิ่งแวดล้อมให้แก่หน่วยงานราชการที่เกี่ยวข้องเป็นประจำทุก
        6 เดือน
        ส่วนเหมืองถ่านหินในสาธารณรัฐอินโดนีเซียได้มีการติดตามตรวจสอบคุณภาพสิ่งแวดล้อม
        โดยบริษัทที่ปรึกษาที่ได้รับการรับรองจากรัฐบาลและจัดส่งรายงานดังกล่าวทุก 3
        เดือนเช่นเดียวกัน ซึ่งในปี พ.ศ. 2549 ได้จัดทำ

        -   ทะเบียนกฎหมายด้านสิ่งแวดล้อมและความปลอดภัย
            สำหรับธุรกิจโรงไฟฟ้าและเหมืองถ่านหินในสาธารณรัฐประชาชนจีน

        -   ทะเบียนกฎหมายที่เกี่ยวข้องกับสิ่งแวดล้อมและความปลอดภัย
            ในด้านการขนส่งทางน้ำของสาธารณรัฐอินโดนีเซีย เพื่อเป็นข้อมูลสำหรับหน่วยงาน
            Marketing & Logistic ของบริษัทฯ

    -   มาตรฐานของบริษัทฯ โดยบริษัทฯ
        มีการจัดทำแผนแม่บทด้านสิ่งแวดล้อมและฟื้นฟูสภาพเหมือง (Environmental
        Mitigation, Mine Rehabilitation Master Plan)
        ในประเทศไทยได้ดำเนินการแล้วเสร็จในทุกเหมืองแล้ว ส่วนในสาธารณรัฐอินโดนีเซีย
        ได้ดำเนินการแล้วในเหมืองโจ-ร่ง (Jorong) และขณะนี้หน่วยงาน R&D Center for
        Mineral and Coal Technology, Ministry of Energy & Mineral
        Resource (tekMIRA)
        เป็นผู้ดำเนินการจัดทำแผนแม่บทด้านสิ่งแวดล้อมให้กับเหมืองทรูบาอินโด (Trubaindo)
        รวมทั้งศึกษาด้านอุทกศาสตร์ และการระบายน้ำ (Hydrology Study)
        สำหรับเหมืองอินโดมินโค (Indominco)

  ทั้งนี้แผนแม่บทด้านสิ่งแวดล้อมฯ
  เป็นเครื่องมืออันสำคัญในการประมาณการค่าใช้จ่ายเพื่อจัดตั้งกองทุนเพื่อฟื้นฟูสภาพเหมืองและสิ่งแวดล้อมสำหรับทุกพื้นที่ปฏิบัติการ
  ในกรณีที่พื้นที่ปฏิบัติการใดยังมิได้จัดทำแผนแม่บท
  พื้นที่ปฏิบัติการนั้นจะต้องขออนุมัติประมาณค่าใช่จ่ายในหลักการเบื้องต้น ในการขอจัดตั้งกองทุนฯ
  และภายหลังจากได้แผนแม่บทแล้ว
  จึงขออนุมัติปรับปรุงแก้ไขตัวเลขตัดจ่ายเพื่อเข้างบประมาณในกองทุนฯ

  ในปี พ.ศ. 2549 ทางบริษัทฯ ได้ดำเนินแผนงานเพื่อกำหนดเป็นมาตรฐานของบริษัทฯ ดังนี้

-   แผนงานการอนุรักษ์พลังงาน โดยได้เริ่มดำเนินการในทุกพื้นที่ปฏิบัติการและส่วนสนับสนุน เช่น
    สำนักงานกรุงเทพฯ เป็นต้น
    อีกทั้งได้ขอความร่วมมือจากหน่วยงานการอนุรักษ์พลังงานของรัฐบาลอินโดนีเซีย (KONEBA)
    ทำการตรวจประเมินและค้นหาแนวทางการผลิตที่ลดการใช้พลังงานลง
    ทั้งน้ำมันเชื้อเพลิงและไฟฟ้า

-   การจัดทำคู่มือควบคุมและบริหารงานด้านความปลอดภัยและสิ่งแวดล้อมต่อผู้รับเหมา (Safety
    and Environmental Management System for Contractors)

-   มาตรการตรวจสอบและยกระดับงานด้านความปลอดภัยและสิ่งแวดล้อม
    เพื่อให้เกิดความมั่นใจว่ามาตรการขั้นพื้นฐานและมาตรฐานตามที่บริษัทฯ กำหนดไว้
    ได้รับการปฏิบัติ เช่น การตรวจประเมินด้านความปลอดภัยและสิ่งแวดล้อม (Safety and
    Environmental Audit) ทั้งจากหน่วยงานภายในและภายนอก
    ซึ่งเป็นองค์กรที่ได้รับมาตรฐานตามระบบที่เกี่ยวข้อง เช่น ระบบการจัดการด้านสิ่งแวดล้อม
    (ISO 14001) และระบบการจัดการด้านความปลอดภัยและอาชีวอนามัย
    (มอก./OSHAS 18001) นอกจากนี้ บริษัทฯ
    ยังได้ประเมินความเสี่ยงที่อาจเกิดขึ้นระหว่างการดำเนินการผลิตของแต่ละเหมืองไว้
    พร้อมทั้งกำหนดแผนงานในการกำจัด และ/หรือ ลดความเสี่ยงดังกล่าว
    โดยมีการติดตามผลการปฏิบัติทุกๆ เดือน

  ในปี พ.ศ. 2549 ได้จัดทำ

-   คู่มือการดำเนินงานด้าน คุณภาพ ความปลอดภัยและสิ่งแวดล้อม (Quality Safety and
    Environmental Manual) ซึ่งเป็นคู่มือที่บอกถึงหน้าที่และความรับผิดชอบของหน่วยงานต่างๆ
    ที่เกี่ยวข้อง
    รวมไปถึงการจัดทำขั้นตอนการปฏิบัติงานที่เกี่ยวข้องกับประเด็นปัญหาสิ่งแวดล้อมและความปลอดภัยที่ทุกพื้นที่ต้องดำเนินการ

-   เก็บข้อมูลและปรับปรุงการรายงานประจำเดือน
    ตามคู่มือการประเมินและรายงานตัวชี้วัดทางด้านคุณภาพ ความปลอดภัยและสิ่งแวดล้อม
    (Quality Safety and Environmental Performance Measurement Protocol :
    QSE PMP)

-   ระยะสิ้นสุดการดำเนินกิจการเหมือง

    -   ก่อนเหมืองจะหยุดดำเนินการ 3-5 ปี บริษัทฯ
        ได้วางแผนการจัดการสิ่งแวดล้อมภายหลังการสิ้นสุดการดำเนินกิจการ
        โดยจัดทำแผนการปิดเหมือง (Mine Closure Plan) ปัจจุบันเหมืองลำปาง (LP-2)
        ได้จัดทำแผนการปิดเหมืองแล้ว ส่วนในประเทศสาธารณรัฐอินโดนีเซีย
        ได้ดำเนินการจัดทำแผนการปิดเหมืองแล้วที่เหมืองโจ-ร่ง (Jorong)
        ส่วนเหมืองคิทาดิน-เอ็มบาลุต (Kitadin-Embalut) กำลังอยู่ในระหว่างดำเนินการ

    -   ภายหลังเหมืองหยุดดำเนินการ การเฝ้าระวังและบำรุงรักษาภายหลังปิดเหมือง
        โดยการติดตามตรวจวัดคุณภาพสิ่งแวดล้อมและบำรุงรักษาพื้นที่ที่ได้ดำเนินการฟื้นฟูสภาพเหมือง
        ของเหมืองที่หยุดดำเนินการแล้ว เช่น เหมืองลำพูน (BP-1 และ BP-2) ทั้งนี้บริษัทฯ
        ยังคงไว้ซึ่งหน่วยงานด้านสิ่งแวดล้อมและฟื้นฟูสภาพเหมืองในพื้นที่เหมืองที่หยุดดำเนินการแล้วดังกล่าว
        อีกทั้งยังคงส่งรายงานเป็นรายไตรมาสให้หน่วยราชการที่เกี่ยวข้อง

  ในปี พ.ศ. 2549

-   จัดทำแผนการปิดเหมือง (Mine Closure Plan) สำหรับเหมืองในประเทศไทย คือ
    เหมืองเชียงม่วน (CMMC) และสำหรับเหมืองในสาธารณรัฐอินโดนีเซีย คือ
    เหมืองคิทาดิน-เอ็มบาลุต (Kitadin-Embalut) และเหมืองโจ-ร่ง (Jorong)

1.7 ความเสี่ยงจากผลกระทบด้านสังคมและชุมชน

ความเสี่ยงจากผลกระทบด้านสังคมและชุมชน บริษัทฯ ได้มีการจัดทำการสำรวจทัศนคติของชุมชน
(Community Perception) การประเมินสภาพสังคมและชุมชนรอบเหมือง
เพื่อจัดทำคู่มือการบริหารจัดการ (Community Development Manual)
และการก่อตั้งคณะกรรมการที่ปรึกษาการพัฒนาชุมชน (Community Consultative Committee:
CCC) ในเหมืองต่างๆ ของสาธารณรัฐอินโดนีเซียแล้ว ในปี พ.ศ. 2549 บริษัทฯ
ได้ดำเนินแผนงานการพัฒนาต่างๆ เพื่อการพัฒนาอย่างยั่งยืน
และลดความเสี่ยงจากผลกระทบทางด้านสังคมและชุมชนดังนี้

-   ปรับปรุงนโยบายการพัฒนาชุมชนของเหมืองต่างๆ ในประเทศสาธารณรัฐอินโดนีเซีย
    โดยกำหนดเป็น Corporate Community Development Policies
    และทิศทางปฏิบัติที่สำคัญ (Operating Directions)

-   ขอความร่วมมือจากสถาบันพัฒนาองค์กรชุมชน (Corporate Forum for Community
    Development) ในสาธารณรัฐอินโดนีเซีย
    ช่วยศึกษาทบทวนแผนงานพัฒนาชุมชนของเหมืองต่างๆ กว่า 40 หมู่บ้าน
    รวมทั้งยกระดับความสามารถของเจ้าหน้าที่พัฒนาชุมชนของบริษัทฯ
    ควบคู่ไปกับการอบรมจัดทำแผนกลยุทธ์พัฒนาชุมชน

-   พัฒนาความรู้และทักษะต่อคณะกรรมการที่ปรึกษาการพัฒนาชุมชน (CCC) โดยจัดการอบรม
    กระบวนการพิจารณาโครงการ การจัดทำงบประมาณ
    และการร่วมพิจารณาความเหมาะสมของโครงการแบบมีส่วนร่วม โดยมีคณะกรรมการ CCC
    เข้าร่วมกว่า 170 คน